b'\n_START_ARTICLE_\nFrank Wollman\n_START_SECTION_\n\xc5\xbdivljenje\n_START_PARAGRAPH_\nV Pragi in Berlinu je \xc5\xa1tudiral narodopisje ter slovansko in primerjalno knji\xc5\xbeevnost. Leta 1917 je na pra\xc5\xa1ki univerzi doktoriral s temo Povest o beli gospe v knji\xc5\xbeevnosti in v \xc4\x8de\xc5\xa1kem ljudskem izro\xc4\x8dilu, leta 1922 se je tam habilitiral s temo Vampirske povesti v Srednji Evropi. Velja za ustanovitelja teatrologije na brnski akademiji glasbenih umetnosti (JAMU), bil pa je tudi \xc4\x8dlan Pra\xc5\xa1kega lingvisti\xc4\x8dnega kro\xc5\xbeka in \xc4\x8de\xc5\xa1koslova\xc5\xa1ke komunisti\xc4\x8dne stranke (KS\xc4\x8c).\n_START_SECTION_\nDelo\n_START_PARAGRAPH_\nNajprej je slu\xc5\xbeboval kot srednje\xc5\xa1olski profesor v ve\xc4\x8d \xc4\x8de\xc5\xa1kih mestih in v Bratislavi. Leta 1925 je postal izredni profesor slovanske primerjalne knji\xc5\xbeevnosti na univerzi J. A. Komenskega v Bratislavi, od 1927 do 1959 je deloval na Masarykovi univerzi v Brnu. Leta 1952 je postal dopisni \xc4\x8dlan \xc4\x8ce\xc5\xa1koslova\xc5\xa1ke akademije znanosti (\xc4\x8cAVU), leta 1969 pa \xc5\xa1e zunanji dopisni \xc4\x8dlan SAZU. Pri tridesetih je objavil pesni\xc5\xa1ko zbirko, v 20. letih je napisal ve\xc4\x8d dram z zgodovinsko tematiko. Bil je zavzet preu\xc4\x8devalec ju\xc5\xbenoslovanske dramatike, kjer se je poslu\xc5\xbeeval komparativisti\xc4\x8dne metode. Tako je nastala monografija srbohrva\xc5\xa1ke, slovenske in bolgarske dramatike; sinteza teh treh knjig obravnava ali omenja kar 400 naslovov 62 slovenskih dramatikov. Izmed teh se je najbolj navdu\xc5\xa1il nad Cankarjem in \xc5\xbdupan\xc4\x8di\xc4\x8dem. Avtor se v uvodu k Slovenski dramatiki (ki velja za prvo pregledno delo slovenske dramatike) za pomo\xc4\x8d zahvaljuje Nahtigalu, Prijatelju, Kidri\xc4\x8du; njegovo delo sta pohvalila Govekar in Koblar. Prav tako kot Anton Ocvirk v delu Teorija primerjalne literarne zgodovine (COBISS) je v K methodologii srovn\xc3\xa1vac\xc3\xad slovesnosti slovansk\xc3\xa9 (COBISS) obravnaval raz\xc5\xa1irjanje in razumevanje metodolo\xc5\xa1kega na\xc4\x8drta francoskega komparativista Paula van Tieghema v slovanskem kontekstu v obdobju med svetovnima vojnama._NEWLINE_Nekaj dni po smrti so mu na Masarykovi univerzi v spomin podelili \xc4\x8dastni doktorat, leto prej pa je dobil dr\xc5\xbeavno priznanje, ki ga je \xc4\x8ce\xc5\xa1koslova\xc5\xa1ka podeljevala za posebne delovne dose\xc5\xbeke na razli\xc4\x8dnih podro\xc4\x8djih.'